text: Durbans ne fu pas esbahis.
   Vers Cléomadès vint com cis
   Qui chevaliers estoit vaillans.
   Et Cléomadès redoutans
   Estoit forment de lui blecier.
   Envers lui prist à aprochier :
   PageV02P031
   Car à bras volontiers venist
   À lui, se faire le pouist,
   Car paour a, se il l'ataint,
   Que il ne l'ocie ou mehaint
   S'à plain coup le fiert de s'espée.
   Pour sa bonne ostesse senée,
   Où tant de biens trouvé avoit,
   Celui à envis mal feroit,
   Pour ce que il ert ses maris.
   Lors est tout belement guenchis
   Vers Durbant, et cil l'a feru
   Grant coup deseur son hiaume agu ;
   Dou brant qui durement trencha
   Le hiaume de riens n'empira.
  